Forslag til Rådets afgørelse om ydelse af makrofinansiel bistand til Hviderusland (95/C 82/07) KOM(95) 36 endelig udg. - 95/0032(CNS)

(Forelagt af Kommissionen den 17. februar 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen, forelagt efter høring af Det Monetære Udvalg,

under henvisning til udtalelse fra Europa-Parlamentet, og

ud fra følgende betragtninger:

Hviderusland er ved at gennemføre fundamentale politiske og økonomiske reformer og udfolder betydelige bestræbelser på at indføre en markedsøkonomi;

Hviderusland, De Europæiske Fællesskaber og deres medlemsstater har forhandlet en partnerskabs- og samarbejdsaftale, som vil bidrage til opbygningen af et fuldt samarbejdsforhold;

Hviderusland nåede i 1993 til enighed med Den Internationale Valutafond (IMF) om en første runde af stabiliserings- og reformforanstaltninger, der vil blive støttet af køb under IMF's systemtransformationsfacilitet (STF), og IMF's bestyrelse godkendte udbetalingen af første STF-rate i 1993; de hviderussiske myndigheder vedtog i efteråret 1994 et ambitiøst stabiliserings- og strukturreformprogram; IMF's bestyrelse godkendte i januar 1995 udbetalingen af anden STF-rate, og Hviderusland og IMF har indgået en aftale om at støtte dette program med et beredskabsarrangement;

de hviderussiske myndigheder har anmodet om finansiel bistand fra de internationale finansielle institutioner, Unionen og andre bilaterale långivere; ud over den gældsomlægning og den finansiering, der skønnes at kunne tilvejebringes via IMF og Verdensbanken, er der fortsat et finansieringsgab på ca. 250 mio. US$ for hele programperioden, som skal dækkes;

de hviderussiske myndigheder har givet tilsagn om i fuldt omfang og rettidigt at honorere deres eksterne finansielle forpligtelser over for Fællesskabet;

ydelse af et langfristet fællesskabslån til Hviderusland er en passende foranstaltning til at bidrage til at lette landets stramme eksterne finansielle situation og støtte de økonomisk-politiske målsætninger i tilknytning til regeringens reformbestræbelser;

fællesskabslånet bør forvaltes af Kommissionen;

traktaten indeholder ikke anden hjemmel til vedtagelse af denne afgørelse end artikel 235 -

TRUFFET FØLGENDE AFGØRELSE:

Artikel 1

1. Fællesskabet yder Hviderusland en langfristet lånefacilitet på højst 75 mio. ECU med en maksimal løbetid på ti år med henblik på at sikre en holdbar betalingsbalancesituationen og styrke reservestillingen.

2. Til dette formål bemyndiges Kommissionen til på Det Europæiske Fællesskabs vegne at låne de nødvendige midler, som vil blive stillet til rådighed for Hviderusland i form at et lån.

3. Dette lån forvaltes af Kommissionen i nært samråd med Det Monetære Udvalg og i overensstemmelse med enhver aftale, der måtte blive indgået mellem IMF og Hviderusland.

Artikel 2

1. Kommissionen bemyndiges til, efter samråd med Det Monetære Udvalg, at føre forhandlinger med de hviderussiske myndigheder om de økonomisk-politiske betingelser i tilknytning til lånet. Disse betingelser skal være i overensstemmelse med de aftaler, der er nævnt i artikel 1, stk. 3.

2. Kommissionen kontrollerer med regelmæssige mellemrum i samarbejde med Det Monetære Udvalg og inden for rammerne af en snæver koordination med IMF, at den økonomiske politik i Hviderusland er i overensstemmelse med formålene med lånet, og at lånebetingelserne opfyldes.

Artikel 3

1. Lånet stilles til rådighed for Hviderusland i to rater. Under iagttagelse af bestemmelserne i artikel 2, stk. 1, frigives første rate, når IMF's bestyrelse har godkendt et beredskabsarrangement.

2. Anden rate frigives under iagttagelse af bestemmelserne i artikel 2, stk. 2, og på betingelser af, at der sker tilfredsstillende fremskridt med gennemførelsen af beredskabsarrangementet, dog tidligst to kvartaler efter udbetalingen af første rate.

3. Midlerne betales til Hvideruslands centralbank.

Artikel 4

1. De lånoptagelses- og långivningstransaktioner, der er nævnt i artikel 1, gennemføres med samme valideringsdato og foretages på en sådan måde, at Fællesskabet ikke involveres i omlægningen af lånenes løbetid eller udsættes for valutakurs- eller renterisici eller andre kommercielle risici.

2. Kommissionen træffer de nødvendige foranstaltninger til at indføje en klausul om førtidig tilbagebetaling i lånebetingelserne og også til at anvende en sådan klausul, hvis Hviderusland træffer beslutning herom.

3. Giver omstændighederne mulighed for en forbedring af renten på lånene, kan Kommissionen på Hvideruslands anmodning helt eller delvis refinansiere sin oprindelige lånoptagelse eller omlægge de finansielle betingelser derfor. En sådan refinansiering eller omlægning gennemføres i overensstemmelse med de betingelser, der er fastsat i stk. 1, og må ikke resultere i en forlængelse af den gennemsnitlige løbetid på de berørte lån eller i en forhøjelse af retsgælden, opgjort til den løbende valutakurs, på datoen for disse transaktioner.

4. Hviderusland bærer alle de omkostninger, som Fællesskabet afholder i forbindelse med indgåelse og gennemførelse af transaktioner i henhold til denne afgørelse.

5. Det Monetære Udvalg underrettes mindst én gang om året om udviklingen i de transaktioner, der er omhandlet i stk. 2 og 3.

Artikel 5

Kommissionen tilstiller mindst én gang om året Europa-Parlamentet og Rådet en rapport, herunder en vurdering, om gennemførelsen af denne afgørelse.